**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**VOT ELECTRONIC din 02-04.12.2020**

**HOTĂRÂREA NR. 03**

**privind aprobarea execuției bugetare a Casei de Asigurări a Avocaților (C.A.A.)**

**pentru anul 2019 și a proiectului de buget pentru anul 2020, precum și a mandatării**

**Consiliului U.N.B.R. să aprobe proiectul de buget pentru anul 2021**

*Congresul Avocaților, constituit în conformitate cu dispozițiile art. 61 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare (în continuare Lege),*

*Văzând dispozițiile art. 63 alin. (1) lit. h) din Lege, precum și Hotărârile Consiliului Uniunii Naționale a Barourilor din România (în continuare U.N.B.R.) nr. 107/2020 și 108/2020,*

*Constatând că materialele supuse votului au fost publicate pe pagina web a U.N.B.R., în data de 19 noiembrie 2020 și comunicate ulterior, prin poșta electronică, către toți delegații la Congres, astfel cum aceștia au fost comunicați de barouri,*

*În urma votului electronic asupra materialelor ce au compus ordinea de zi a Congresului, pe platforma ifep.ro, în perioada 02-04.12.2020 și pe baza Raportului Casei de Asigurări a Avocaților (în continuare C.A.A.) și a Rapoartelor Cenzorilor C.A.A. aprobate de Congresul avocaților,*

*Având în vedere încheierea procedurii de vot electronic și constatarea că, potrivit datelor furnizate de platforma ifep.ro, s-au constituit cvorumul și majoritatea prevăzute pentru aprobare,*

**HOTĂRĂŞTE:**

**Art. 1.** – Se aprobă execuția bugetară a C.A.A. pentru anul 2019 și proiectul de buget al C.A.A. pentru anul 2020.

**Art. 2.** – Se mandatează Consiliul U.N.B.R. să aprobe proiectul de buget al C.A.A. pentru anul 2021, urmând ca hotărârea adoptată să fie supusă ratificării Congresului imediat următor.

**Art. 3.** – Prezenta Hotărâre se va duce la îndeplinire de Consiliul U.N.B.R., Comisia Permanentă a U.N.B.R. și C.A.A..

**Art. 4.** – (1) Hotărârea se comunică prin e-mail barourilor, care vor asigura publicitatea hotărârii pe raza fiecărui barou, C.A.A. și se afișează pe pagina web a U.N.B.R. ([www.unbr.ro](http://www.unbr.ro)).

(2) Consiliul C.A.A. va asigura comunicarea hotărârii către filialele C.A.A.

**P R E Ş E D I N T E U.N.B.R.**

**Av. dr. Traian-Cornel BRICIU**